Die klipdassie weeg ongeveer 4 kg, die mannetjie bietjie meer en die wyfie bietjie minder, en is omtrent 50 cm lank. Hulle kleur wissel van grysbruin tot vaalbruin met ’n geel of rooi skynsel en fyn swart spikkeltjies.
Op die rug is daar ’n langwerpige strook ligter pels waar die dorsale klier is. Dié pels kan soos ‘n hond se rughare rys as die dassie bedreig word. Die dorsale klier skei ‘n reuk af wat vir sosiale kommunikasie en die merk van ‘n gebied gebruik word en is meer prominent in dominante mannetjies.
As prooidiere word dassies dikwels deur arende gevang, wat uit die rigting van die skerp oggendson afgeduik kom. Daarom het dassies se oë ‘n dun, beweegbare membraan wat die pupil beskerm en dit moontlik maak om direk in die son in te kyk.